CELEX: 52009XG0130(01)
Language: et
Date: 2009-01-30 00:00:00
Title: Nõukogu järeldused teadusuuringute ühise kavandamise kohta Euroopas, et reageerida olulistele ühiskondlikele probleemidele

30.1.2009   
            
            
               ET
            
            
               Euroopa Liidu Teataja
            
            
               C 24/3
            
         Nõukogu järeldused teadusuuringute ühise kavandamise kohta Euroopas, et reageerida olulistele ühiskondlikele probleemidele
   (2009/C 24/04)
   EUROOPA LIIDU NÕUKOGU,
   TULETADES MEELDE
   
               —
            
            
               oma resolutsiooni CRESTi kohta (28. september 1995) (1), millega volitatakse kõnealust komiteed eelkõige „edendama ühenduse ja liikmesriikide teadus- ja arendustegevuste koordineerimist, et tagada siseriiklike poliitikate ja ühenduse poliitika kokkusobivus”;
            
         
               —
            
            
               oma resolutsioone „Euroopa teadus- ja innovatsiooniruumi loomine” (15. juuni 2000) ning „Euroopa teadus- ja innovatsiooniruumi realiseerimine: suunised liidu teadusuuringute alaseks tegevuseks” (2002–2006) (16. november 2000);
            
         
               —
            
            
               oma järeldusi Euroopa teadusruumi arengu edusammude ja sellele uue hoo andmise kohta (26. november 2002);
            
         
               —
            
            
               komisjoni rohelist raamatut „Euroopa teadusruum: uued perspektiivid”;
            
         
               —
            
            
               oma järeldusi Euroopa teaduse ja tehnika tuleviku kohta (23. november 2007);
            
         
               —
            
            
               oma järeldusi, milles käsitletakse komisjoni teatist „Euroopa energiatehnoloogia strateegiline kava (SET-kava) — eesmärk — süsihappegaasiheite vähendamine tulevikus” (28. veebruar 2008) kohta;
            
         
               —
            
            
               oma järeldusi Ljubljana protsessi käivitamise kohta — Euroopa teadusruumi elluviimine (30. mai 2008);
            
         
               —
            
            
               oma järeldusi liikmesriikide ühise panuse kohta võitluses neurodegeneratiivsete haiguste, eelkõige Alzheimeri tõvega (26. september 2008);
            
         
               —
            
            
               oma 2008. aasta põhiküsimuste dokumenti: „Konkurentsivõime nõukogu panus kevadiseks Euroopa Ülemkogu kohtumiseks” (25. veebruar 2008), milles liikmesriike ja komisjoni julgustatakse jätkama algatuste arendamist valdkondades, kus see lähenemisviis on asjakohane, võimaldades strateegilisemat ja paremini struktureeritud lähenemisviisi uute ühisprogrammide ja ühiste projektikonkursside käivitamiseks;
            
         
               —
            
            
               13.–14. märtsil 2008 kokku tulnud Euroopa Ülemkogu järeldusi, millega algatati majanduskasvu ja tööhõivet käsitleva uuendatud Lissaboni strateegia uus tsükkel (2008–2010), ning kinnitati, et Euroopa kodanike innovatiivsuse ja loovuse potentsiaali täieliku rakendamise eesmärgil tuleb pöörata erilist tähelepanu uute teadusuuringute ühise kavandamise algatuste väljatöötamisele;
            
         
               1.
            
            
               TUNNISTAB, et üleilmastumise ja ülemaailmselt kasvava konkurentsi kontekstis on Euroopas hakatud teadvustama, et on olemas suured ühised ühiskondlikud väljakutsed, mida ükski liikmesriik ei suuda üksinda lahendada. Näiteks on teatavad kliimamuutuste, elanikkonna vananemise, energia, vee ja toiduainetega varustamise, panganduse rahastamise ja julgeoleku (2) küsimused muutunud nii teravaks, et Euroopa peab nimetatud väljakutsetele tugevamini, kooskõlastatumalt, sidusamalt ja ühtsemalt reageerima;
            
         
               2.
            
            
               TULETAB MEELDE erinevates liikmesriikides, sealhulgas piirkondlikul tasandil riiklikult rahastatud teadusuuringutele ja innovatsioonile eraldatavate vahendite tähtsust ja RÕHUTAB liikmesriikide vahelise tõhustatud koostöö vajalikkust ja potentsiaali teadus-, finants- või inimressursside aspektist, kusjuures selles tuleks rakendada ühiseid, olulistele ühiskondlikele väljakutsetele reageerimiseks mõeldud algatusi, et tugevdada Euroopa suutlikkust kasutada teadusuuringute tulemusi oma ühiskonna ja majanduse üldise konkurentsivõime tuntavaks edendamiseks;
            
         
               3.
            
            
               RÕHUTAB teadusuuringute ja tehnoloogia arengu raamprogrammist tulenevate ühenduse vahendite, nagu ERA-Net, ERA-net+ ning asutamislepingu artiklist 169 tulenevate algatuste tähtsust liikmesriikide teadus- ja rahaliste ressursside kaasamisel ühist huvi pakkuvate teadus- ja arendustegevuse algatuste rakendamiseks ning INNUSTAB jätkama nende kasutamist kindlaksmääratud olulistele ühiskondlikele väljakutsetele reageerimisel rakendatavate ühiste lahenduste kontekstis;
            
         
               4.
            
            
               TUNNISTAB samuti, kui oluliseks ta peab mitmes liikmesriigis, kaasa arvatud piirkondlikul tasandil, riiklike ametite ja teadusorganisatsioonide ning rahvusvaheliste organisatsioonide poolt ning samuti sellealaste piiriüleste ja valitsustevaheliste algatuste (EUREKA, COST) kaudu praegu programmide koordineerimiseks tehtavat tegevust; ning INNUSTAB jätkama nende kasutamist;
            
         
               5.
            
            
               TUNNISTAB, et lisaks olemasolevatele teadus- ja arendustegevusele suunatud riiklike jõupingutuste ühendamiseks või koordineerimiseks mõeldud piirkondlikele, riiklikele, valitsustevahelistele ja ühenduse õigusaktidele on kasvav vajadus uue strateegilisema lähenemisviisi järele. Nimetatud lähenemisviis peaks põhinema ühist huvi pakkuvate ühiskondlike väljakutsete ühisel kindlaksmääramisel ning liikmesriikide tugevdatud poliitilisel tahtel leida neile ühiseid või kooskõlastatud vastuseid, et suurendada teadus- ja arendustegevuse riikliku rahastamise tõhusust ja tulemuslikkust Euroopas;
            
         
               6.
            
            
               TERVITAB siinkohal ühise kavandamise struktureerivaid eesmärke, nagu need on toodud komisjoni teatises „Teadusuuringute ühine kavandamine — koostöö ühiste probleemide tõhusamaks lahendamiseks”, milles kutsutakse üles käivitama liikmesriikide poolt juhitud teadus- ja arendustegevuse koostöö tõhustamise protsess oluliste ühiskondlike probleemidega paremaks toimetulekuks üleeuroopalisel või ülemaailmsel tasandil, kuna nende puhul on riiklikel teadusuuringutel võtmetähtsus;
            
         
               7.
            
            
               RÕHUTAB, et tunnustades täielikult liikmesriikide ja piirkondade pädevust oma teaduspoliitika ja uuenduspoliitika kujundamisel ja vastavate vahendite määramisel, peaksid liikmesriigid ning teadusuuringute ja tehnoloogiaarenduse raamprogrammiga ühinenud riigid osalema ühises kavandamises vabatahtlikkuse ning muutuva koosseisu ja avatud juurdepääsu põhimõtte alusel. Samuti peaks ühises kavandamises osalemine põhinema teaduslikul tipptasemel ja liikmete teadusuuringute potentsiaali täielikul ärakasutamisel;
            
         
               8.
            
            
               JULGUSTAB liikmesriike komisjoni toetusel analüüsima, kuidas oleks kõige parem järgmisi küsimusi ühise kavandamise arendamise ja elluviimise käigus lahendada:
               
                           —
                        
                        
                           sidus lähenemisviis eksperthinnangute menetluste alal;
                        
                     
                           —
                        
                        
                           sidus lähenemisviis tuleviku-uuringuteks ning ühiste programmide hindamiseks;
                        
                     
                           —
                        
                        
                           sidus lähenemisviis piiriüleste teadusuuringute rahastamiseks riiklike või piirkondlike asutuste poolt;
                        
                     
                           —
                        
                        
                           tõhusad meetmed, et tagada uurimistulemuste levitamine ja optimaalne kasutamine, eelkõige intellektuaalomandiõiguste kaitse, haldamise ja jagamise ühiste tavade kaudu;
                        
                     
                           —
                        
                        
                           erinevate teadusringkondade ning vajaduse korral tööstusringkondade kaasamine;
                        
                     
         
               9.
            
            
               LEIAB, et järgmised kriteeriumid peaksid aitama määrata kindlaks ühise kavandamise teemasid:
               
                           —
                        
                        
                           asjaomased liikmesriigid annavad oma piisava ja tegeliku panuse;
                        
                     
                           —
                        
                        
                           teema puudutab Euroopa või ülemaailmset väljakutset ning on piisavalt suunatud selgetele ja realistlikele eesmärkidele, mida saab kindlaks määrata ja jätkata;
                        
                     
                           —
                        
                        
                           see pakub selget lisandväärtust praegu riiklikest ja ühenduse fondidest rahastatavate uuringute toetussummale nii mastaabisäästude kui teemade parema hõlmamise poolest;
                        
                     
                           —
                        
                        
                           teema arendamisse kaasatakse asjaomased piirkondlikud, riiklikud või Euroopa sidusrühmad, sealhulgas vajaduse korral teadusringkondade kõrval ka erasektor ja rahastamisasutused;
                        
                     
                           —
                        
                        
                           ühisele kavandamisele rajatud lähenemisviisi puhul on võimalus pöörata kvaliteetse riikliku teadusuuringu tulemusi Euroopa kodanike ja Euroopa konkurentsivõime kasuks ning suurendada teadus- ja arendustegevuse riikliku rahastamise tõhusust ja mõju, hõlmates sellealaseid riiklikke võtmealgatusi;
                        
                     
         
               10.
            
            
               PALUB liikmesriikidel teha koostööd selleks määratud CRESTi koosseisus (edaspidi „kõrgetasemeline ühise kavandamise rühm” või „GPC”), et määrata kindlaks lisas esitatud volituste kohaselt ühise kavandamise teemad, mis valitakse pärast laiaulatuslikku avalikku konsulteerimist erinevate piirkondlike, riiklike ja Euroopa teadusringkondadega ning vajaduse korral ka erasektoriga.
               Võttes arvesse punktis 8 nimetatud raamtingimusi, peaks iga teemaettepanek, mille üks või mitu liiget esitatavad GPCle, sisaldama esialgseid soovitusi ühise kavandamise algatuste ühise nägemuse, juhtimise ja loomise kohta. GPC peaks hindama kõiki ühise kavandamise teema ettepanekuid punktis 9 loetletud kriteeriumite alusel;
            
         
               11.
            
            
               PALUB GPCl määrata õigeaegselt kindlaks koos põhjendustega esimene loetelu ühise kavandamise teemadest, mida on piiratud arv; ja KUTSUB komisjoni oma pädevuse piires ÜLES esitama nõukogu soovituse ettepanek, millega valmistatakse ette selliste ühise kavandamise algatuste käivitamine, mis vastavad GPC poolt kindlaks määratud teemadele, koos iga kõnealuse teema valdkonna teadusuuringute seisuga, et nõukogu saaks võtta vastu ühise kavandamise algatusi hiljemalt 2010. aastal;
            
         
               12.
            
            
               TOONITAB, et ühine kavandamine on liikmesriikide poolt juhitav protsess ning et komisjoni ülesanne on hõlbustada kindlaksmääramise protsessi ja vajaduse korral seda toetada;
            
         
               13.
            
            
               Sellega seoses RÕHUTAB kindlaks tehtud ühiskondlike probleemide lahendamiseks mõeldud olemasolevate piirkondlike, ühenduse ja valitsustevaheliste õigusaktide asjakohasuse ja võimaluste analüüsimise tähtsust ning KUTSUB komisjoni ÜLES teostama selline uurimus tihedas koostöös teiste sidusrühmadega ja teavitama kõnealuste väljakutsete lahendamiseks kõige asjakohasematest vahenditest;
            
         
               14.
            
            
               PEAB vajalikuks käivitada ühise kavandamise katsealgatus neurodegeneratiivsete haiguste, eelkõige Alzheimeri tõve vastase võitluse valdkonnas ning KUTSUB komisjoni ÜLES esitama nõukogu soovituse ettepanek, valmistades ette katsealgatuse rakendamise käivitamise niipea kui võimalik 2009. aastal;
            
         
               15.
            
            
               LEIAB, et kõiki Euroopa tasandil tehtavate teadusuuringute ühise kavandamisega seotud menetlusi tuleb analüüsida Ljubljana protsessiga ette nähtud Euroopa teadusruumi juhtimise optimeerimise üldises raamistikus;
            
         
               16.
            
            
               PALUB CRESTil käesolevate järeldustega seoses esitada nõukogule aruanne ühise kavandamise kohta iga kahe aasta tagant: esimene aruanne tuleb esitada 2010. aastal.
            
         
      (1)  EÜT C 264, 11.10.1995, lk 4.
   
      (2)  Loetelu ei mõjuta teadusuuringute ühise kavandamise teemavalikut, mis toimub hiljem.
   
      LISA
      Kõrgetasemelise ühise kavandamise rühma (GPC) volitused
      
                  1.
               
               
                  GPC:
                  
                              a)
                           
                           
                              on määratud CRESTi koosseis, millesse kuuluvad liikmesriikide ja komisjoni kõrgetasemelised esindajad ning vajaduse korral teadusuuringute ja tehnoloogiaarenduse raamprogrammiga ühinenud riigid;
                           
                        
                              b)
                           
                           
                              eesistuja on ametisoleva eesistujariigi esindaja;
                           
                        
                              c)
                           
                           
                              ülesanne on määrata pideva protsessi kohaselt kindlaks võimalikud ühise kavandamise teemad, mis valitakse välja pärast laiaulatuslikku konsulteerimist erinevate piirkondlike, siseriiklike ja Euroopa teadusringkondadega ning samuti vajaduse korral muude punktis 10 loetletud era- ja avaliku sektori sidusrühmadega;
                           
                        
                              d)
                           
                           
                              ülesanne käesolevas raamistikus on hinnata kõiki punktis 9 loetletud kriteeriumite alusel esitatud ettepanekuid;
                           
                        
                              e)
                           
                           
                              aitab ette valmistada konkurentsivõime nõukogu ühise kavandamise teemal peetavaid mõttevahetusi ja arutelusid CRESTi volituste raames, ilma et see piiraks alaliste esindajate komitee ülesandeid;
                           
                        
                              f)
                           
                           
                              algatab punktis 8 osutatud küsimuste analüüsimise.
                           
                        
            
                  2.
               
               
                  Komisjon toetab GPC tööd tema pädevuse ulatuses.
               
            
                  3.
               
               
                  Liikmesriigid määravad enne 2009. aasta jaanuari lõppu kindlaks GPC koosolekutel osalevad liikmesriikide esindajad.